To što se pitka voda zamutila iznad dopuštene norme - nije toliki problem, svašta se živom čovjeku dogodi, ali o tome treba na vrijeme i na primjeren način obavijestiti potrošače. Mora postojati kvalitetan način da se ljudi obavijeste da im voda nije za piće! Ne sutra, ne za dva dana, već odmah.



A onaj koji misli da ja nemam šta pametnije raditi u životu nego "surfati" po internetskoj stranici "Vodovoda" nije zdrave glave – tako su nam redom govorili Splićani s kojima smo u srijedu (jučer) porazgovarali na temu broj jedan u gradu pod Marjanom.



Najnovije informacije s 'Higijenskog': voda još uvijek nije za piće!​



Drago Davidović, direktor "Vodovoda i kanalizacije" (ViK), ne dopušta da se govori o ikakvoj "teoriji zavjere" i namjernom tajenju informacija pred potrošačima.



– U postupanju naše tvrtke nije bilo nikakve nepravilnosti, potrošači su uredno obaviješteni o svim važnim činjenicama vezano za isporuku vode – tvrdi naš sugovornik i dodaje:



– Obavijest potrošačima o zamućenju vode zajedno s preporukom o prokuhavanju vode za piće, uputili smo odmah nakon obavijesti županijskog Nastavnog zavoda za javno zdravstvo da su povećani parametri mutnoće vode. Time smo postupili u skladu s pravnim propisima koji reguliraju to područje i obveze postupanja u nastaloj situaciji.



Prema njegovim riječima, nema govora o smanjenju cijene vode, što su mnogi građani s razlogom predložili zbog nepotpuno isporučene usluge, a po glavnim punktovima neće se ni dovoziti cisterne sa pitkom vodom.



– U stalnom smo kontaktu s "Higijenskim", zajednički smo odlučili kako bi nastala veća šteta da obustavimo dotok vode ovako velikom broju potrošača. Ekstreme ne trebamo, napravili smo sve kako treba, preporučili ozbiljnu mjeru prokuhavanja vode i sada je samo da se strpimo, dan, dva – kazala nam je Danijela Matijaca Lovrić, voditeljica ViK-ova laboratorija za pitke vode.



Izvor Jadra je zbog kiša doslovno "podivljao", voda izvire sa svih strana, noseći pri tome sa sobom i čestice koje izazivaju zamućenje. Teško je predvidjeti kada će doći do smirenja, stručnjaci ne očekuju smanjivanje parametra mutnoće do (najranije) petka. Jučer je taj broj bio veći nego u utorak, stoga preporuka o nekonzumiranju vode stoji i dalje na snazi.



Kako doznajemo, postoji poseban filtar koji je sve ovo mogao spriječiti, no budući da se takvo zamućenje uistinu događa rijetko, u ViK-u prateće ulaganje smatraju prevelikim. Ipak, nakon ovog cirkusa vrlo je vjerojatno da će se investicijski program gradske tvrtke uskoro revidirati, pa bi se, očito, mogao pronaći novac za ciljani uređaj.



"Duža (kava), u veliku (čikaru), s toplin (mlikon) i čaša vode", standardna je narudžba u našim kafićima, pa smo prošetali vidjeti što je sa famoznom "čašon vode", sada kada nije preporučljivo istu konzumirati.



– Čemu frka kada ionako ciloga života jedemo prskanu hranu – pravo će u glavu mladi Roko, koji je s prijateljima iz škole sjeo popiti kavicu prije početka nastave.







Na stolu im uz šalice omiljenog napitka i čaše pune (zamućene) vode.



– Mame nan doma prokuhavaju vodu, sve je po uputama, a ja kontan, šta mi mala količina može napraviti, ništa – kaže Ante.



Stol do mladića dvojica prijatelja, Tonći Žižić pije cedevitu, a Bruno Burić se ne odriče "Pipija".



– Cedevita se muti u zamućenoj vodi – čudimo se mi.



– A malo san autodestruktivan, šta ćeš – smije se Tonći i dodaje:



– Sve je oko nas otrovano, sam san pušija devet godina, pa ako me sad cedevita ubije, šta ću.



– Jutros san skroz zaboravija na upute i odma natašte drmnija punu kriglu vode. Biće sigurno po litre – dodaje Bruno, ublažavajući "posljedice" Pipijem.



A konobarica Sanja Šarić nam se žali kako je gosti kafića zafrkavaju kako "nije dobro oprala čaše". Inače, veli, uz kavu obavezno servira čašu vode, zadnja dva dana – nitko je više ne traži. Upućeni Splićani, nema šta!



– Neću vodu, daj mi viski – naručuje jedan momak.



– Oćeš leda?



– Stavi mi kockicu – kaže on, a cijeli mu se kafić krene smijati: eto ti vode, ne možeš je zaobići ni kada stvarno želiš.



– Nisan u životu kupila vodu! A sad moran, šta ću, malo mi je dite doma – žali nam se gospođa u kvartovskom dućanu, koju smo "ulovili" kako kupuje petolitarsku bocu životnog napitka.



– Ovo ti je ka smak svita! I oni koji su do jučer kupovali samo pivo, sad kupuju i vodu – smije se prodavačica.



Za razliku od obiteljske samoposluge, u velkikom trgovačkom centru smo naišli na prazne police na kojima se nudi voda. Imaju još samo mala pakiranja...

'Kilu i Mejaše smo na vrijeme upozorili'



Potrošačima s područja Kile i Mejaša prošlog četvrtka upućena je obavijest kako će im zbog neodgodivih radova na cjevovodu biti prekinuta opskrba vodom u petak.



Obavijest je potrošačima upućena putem ViK-ove internetske stranice, vašeg lista i Radio Splita. U obavijestima je bilo navedeno da nakon puštanja vode može doći do zamućenja dok se ne uspostavi normalan protok – tvrdi direktor Davidović